
ЦРКВА СВ. ПАНТЕЛЕЈМОНА У НЕРЕЗИМА 


НЕРЕЗИ 


На основу писаних извора и делимично сачуваних спо- 
меника, може се, с правом, рећи, да је током XI и XII 
века Скопље, заједно са својом ближом околином, било 
не само административни, него и културни центар Скоп- 
ске епархије, најугледније и најраспрострањеније међу 
епархијама које су припадале Охридској архиепископији. 
А једини сачувани уметнички споменик из тога доба у 
близини Скопља, манастир светог Пантелејмона у Нере- 
зима, по своме значењу превазишао је уско одређене 
територијалне границе, па је већ доста давно истакнуто 
да фреске из Нереза представљају ретки сачувани при- 
мер врхунског стваралаштва византијског сликарства из 
доба династије Комнина. Ни међу раније познатим, нити 
у броју новооткривених савремених или хрөнолошки 
блиских споменика на територији Византије, није се, у 
целини, поновила стваралачка снага мајетора нереских 
фресака. 

Манастир Нерези, посвећен светом Пантелејмону, 
заштитнику здравља, налази се у селу Горње Нерези, 
које лежи на источној падини планине Водно, у чијем 


се подножју данас шири нова периферија Скопља. Мана- 
стирску цркву је 1164. године подигао византијски принц 
Алексије Анђел, син Константина Анђела и Теодоре, 
најмлађе кћери императора Алексија I Комнина. Црква 
је релативно малих димензија, зидана каменом и опеком, 
а у погледу архитектонског плана долази у ред пето- 
куполних цркава са уписаним слободним крстом. Плас- 
тична декорација у цркви: мермерни иконостас украшен 
стилизованим акантусом, палметама и лозицама, као и 
у штуку изведени симболични евхаристијски рељефи 
на луку који уоквирује лик патрона — обогаћују уну- 
трашњи простор споменика, дајући му репрезентативни 
изглед. Та пластична декорација придружује се, по сво- 
јим уметничким квалитетима, великом броју сачуваних 
фресака, које и чине основну вредност Нереза. 

Од подизања и украшавања цркве, па све до средине 
XVI века, Нерези су били комплетно сачувани и посе- 
довали су богату манастирску ризницу. Средином XVI 
века, због земљотреса, честих у скопском подручју, 
заувек је изгубљен један део нереских фресака, из цен- 
тралне куполе, полукалоте апсиде, са горњих делова 
зидова и сводова. Ови порушени делови цркве, у наосу 
и у нартексу, били су убрзо обновљени и поново исли- 
кани. У XIX веку црква је још једанпут сва прекривена 
новим зидним сликама, тако да је до релативно новијег 
времена било сакривено најдрагоценије старо нереско 
сликарство. 

Заслугом познатог историчара византијске уметности 
Николаја Окуњева, 1926. године откривен је главни део 
старих фресака. Тада је почело и проучавање сликар- 
ства у Нерезима, па се убрзо дошло до правилног решења 
главних проблема: хронологије, иконографских особено- 
сти и стилских карактеристика. Одмах по открићу фре- 
сака Нерези су уврштени у најзначајније споменике 
византијске уметности ХП века, и то не само због 
иконографских и стилских новина које су те фреске 
донеле, већ пре свега због њихових изванредних ликов- 
них квалитета. Све новије студије о ликовним пробле- 
мима нереског сликарства дале су знатан допринос науци, 
али ипак у њиховој основи лежи само снажнија афир- 
мација ранијих судова о месту и значају Нереза у 
општој историји византијске уметности. Нерези су, у 
правом смислу речи, били откровење, велики аргуменат 
о креативности и еволуирању византијске уметности, 
којој су те особине често биле оспораване. Нерези су 

постали појам врхунског стваралаштва заокружене стил- 
ске целине епохе династије Комнина. 

У оквиру општих стилских правила ликовног изра- 
жавања ХП века, главни сликар нереских фресака упот- 
пунио је, снагом свога талента, целину уметничких кон- 
цепција Византије. Његовом стваралачком надахнућу 
дугујемо и тежњу за приказивањем драматичности у 
догађајима и изражавање емоционалности ликова, мада 
се таква настојања осећају у општој клими тадањег 
времена. Снага уметничког обликовања драматичности 
на фрескама у Нерезима несумњиво је највише испољена 
на сценама Скидања с крста и Оплакивања Христовог. 
Те сцене су, у ствари, биле и главни предмет научног 
интереса у осветљавању проблема иконографских новина 
византијског сликарства — драматичности и реализма. 
Међутим, то нису и једине вредности ликовног изража- 
вања нереског мајстора. Његова се уметничка личност 
много више истиче инвентивношћу решавања појединости 
у композицијама, као и продуховљеношћу акција и 
физиономија личности. Сликајући јеванђеоску сцену Ски- 
дања с крста, нерески мајстор, и поред зависности од 
постојећег иконографског модела, показује своје дубоко 
лично осећање ликовног изражавања: одређену меру 
упрошћавања, лаконски начин говора, целовитост орга- 
низовања композиције и суптилну игру боја. У иреалном 
простору позадине прекривене зеленом и светло плавом 
бојом, које символишу земљу и неопипљивост неба, пос- 
тављен је крст чији хоризонтални крак обухвата хар- 
моничну групацију пет најосновнијих личности, протаго- 
ниста драме на Голготи. У центру композиције дат је 
реалан призор: мртво тело Христово, већ скинуто с гор- 
њег дела крста, придржава, стојећи на лествицама, Јосиф 
Ариматејски, док Никодим клештима ослобађа заковане 
Христове ноге. Средиште реалног призора затворено је 
двема строго симетрично постављеним и јако издуженим 
фигурама Богородице и Јована. Њихови ликови више 
се потчињавају догматским принципима византијске есте- 
тике у решавању композиције него ли логици саме 
природе. Слику истовремено прожима иреалан свет, пун 
лиричности линије и боје, и реалност драмске радње. 
Ту су са лакоћом комбиноване опречне тенденције визан- 
тијског сликарства: реално и сензуално, с једне стране, 
и спекулативна форма транспоновања надземальског, 


с друге. 

Сликајући чувену сцену Христовог оплакивања, 
главни мајстор нереског сликарства, и поред уношења 
нових осећања у приказивању догађаја, такође није 
нарушио принципе византијског стила, благодарећи висо- 
ком познавању општих византијских ликовних концеп- 
ција, а посебно концепција комнинског сликарства. Нај- 
снажнији реалистички акценат у овој композицији при- 
казан је доминирајућим детаљем: приљубљеним главама 
Богородице и Христа, који приказује суштину саме теме 
и жижу ове драме — дубоко осећање бола мајке над 
њеним умрлим сином. Моменат психичког осећања Бого- 
родице и израз мртвог Христа посебно су привукли 
пажњу нереског уметника. Сликар је интерпретацију 
ове драме засновао на животној стварности. Он је до 
крајњих могућих граница изразио, на основу византијске 
сликарске формуле, осећање мајке, која, уплаканих очију 
и болном гримасом, грчевито грли умрлог сина. И многи 
посебни ликовни елементи, као што су боре на челу, 
скупљене обрве, дубоки троугласти подочњак и растег- 
нуте усне с подигнутим крајевима, доприносе изражај- 
ности овог психичког стања Богородице. Један од најјачих 
ефеката у испољавању мајчиног бола уметник је пости- 
гао фиксирањем њеног погледа у мртвог сина. На тај 
начин је истакао осећање људског бола божанске лич- 
ности, потискујући до крајности дидактику многих 
својих претходника и савременика који су, у овој истој 
сцени, поглед Богородичин усмеравали на вернике у 
цркви, тако да се она више обраћала посматрачу слике 
него свом мртвом сину. Остварење нереског сликара мо- 
жда би се могло повезати са дирљивим описима ове 
драме у средњовековној апокрифној литератури. У Ни- 
кодимовом јеванђељу Богородица оплакује Христа овим 
речима: „Како да те не оплакујем, о сине мој. Како да 
не кидам лице своје ноктима својим? Ето шта ми је 
старац Симеон прорекао када сам те као дете од четрде- 
сет дана одвела у храм. Ето силе која сада раздире моју 
душу. Моје сузе, о моје веома мило дете, ко ће их за- 
уставити?“ Један други аутор, веран апокрифима, Геор- 
гије Никомедијски, прецизира поједине детаље призора: 
„И кад је свето тело било скинуто и положено на зем- 
љу, она се је бацила на њега и залила га горућим сузама, 
и нежним гласом изговорила дирљиве речи: Ево, госпо- 
дару, предвиђено се чудо испунило. Ево, твоје се је ова- 
плоћење окончало. Љубим уста, неподвижне усне онога 

који створи сву видљиву природу. Љубим затворене очи 
онога који врати вид слепима“. 

Апокрифна литература и слика у Нерезима, које јед- 
наком дирљивошћу описују овај догађај речима или црте- 
жом и бојом, показују највиши израз реалних осећања и 
животну стварност пуну емотивних слика. У овом погледу, 
наука је истакла нереско Оплакивање као објективну 
вредност византијског сликарства, не запостављајући 
значај те слике и за општу историју уметности у Европи. 
Јер, ако се драматизам ове нереске слике, који зрачи са 
свог главног фокуса и испуњава сав остали простор ком- 
позиције атмосфером туге и бола, посматра у ширим 
размерама, онда се он може слободно упоређивати са 
делима предренесансних мајстора — весника нове епохе. 
Упоређивањем композиције Оплакивања, коју је радио 
нерески мајстор, са оном Ђотовом, у Падови, не узима- 
јући, разумљиво у обзир разлику у обрађивању форме, 
може се констатовати да је сликар из Нереза супериор- 
нији у реалистичком приказивању бола и крајње емо- 
тивности израза, који су доскора изгледали немогући у 
византиској уметности. Ако су само драматични момснти 
и изражавање емоционалности најважнија карактери- 
стика уметности нове епохе, онда се, дакле, њени весни- 
ци јављају више од једног столећа раније на Балкану, 
у сфери уметничког утицаја Византије. Веровало би се 
чак да је нерески мајстор био само за један корак удаљен 
од нове епохе, од које га је, у ствари, делило читаво 
столеће. 

У оквиру структурс и форме византијског стила тре- 
ба оцењивати не само новине реализма нереских фре- 
сака, већ и сами сликарски поступак. Њиме је овај 
мајстор показао високе уметничке квалитете и сву 
величину чисто уметничког надахнућа, што даје трајну 
вредност нереском сликарству. Једно посебно поглавље 
у византијској уметности обухвата епоха Комнина и 
Анђела (1081 — 1204) коју углавном прожима одређени 
дух ликовног израза: линеарност и графицизам. Обрада 
ових формалних елемената у такозваном стилу Комнина 
има и свој посебни развојни пут. У каснијим годинама, 
овај се пут лагано издиференцирао у два посебна правца: 
с једне стране развијала се апстракција и спекулативна 
формула сликарског изражавања до крајње границе уз- 
немиреног лиризма и потенцираног арабескног графи- 
цизма, а са друге стране ублаженим линеаризмом реша- 
вао се проблем суптилног продуховљавања ликова и чул- 

ност лепоте. Занимљиво је да ce обе ове концепције сли- 
карског струјања налазе у Нерезима. Већи број ликова 
на нереским фрескама карактерише, у моделовању, стро- 
ги карактер комнинског графицизма. А обликовање дра- 
перија помоћу изразитог линеаризма уноси и одјеке кла- 
сичног духа који се путем трајног утицаја хеленизма на 
византијско сликарство преобразио у својеврсну визан- 
тијску класику пуну спиритуалности. 

Међутим, далеко веће вредности нереског сликара 
састоје се у самој уметнички квалитетнијој обради нових 
ликовних концепција Византије. Те ликовне новине не- 
рески сликар, истина, више само наговештава, у сликању 
једног мањег броја ликова, али су оне ипак, благодарећи 
снази његовог талента, прилично одређене. У општим 
тежњама ка реализму, главни сликар је овде често при- 
ступао пластичнијем начину моделирања ликова, као и 
нежнијем преливу форми и боја, тежећи да тиме подву- 
че већу експресију, већу сензуалност, лепоту физионо- 
мија. Такви се ликови виде у неколико главних сцена, 
као, на пример, у Рођењу Богородице, у Увођењу Бого- 
родице у храм, у Уласку у Јерусалим, у Оплакивању, а 
такви су и неки појединачни светитељи — свети Дамјан, 
свети Пантелејмон, и други, а нарочито свети Трифун. 
Својим основним квалитетима — продуховљеношћу, љуп- 
кошћу лика, суптилношћу боја и чулности поетизоване 
лепоте — уметникова способност у приказивању физионо- 
мије светог Трифуна с правом му обезбеђује место у сва- 
кој антологији светског сликарства. 

Мајстор из Нереза није био наклоњен искључиво 
само сликању чулне лепоте младалачких физиономија, 
ликова ефеминизираног израза, већ је поседовао и ве- 
штину сликања веома разноврсних карактера и физио- 
номија. Доња зона у главном делу цркве, у којој је пред- 
стављено мноштво статичких фигура, показује нам чита- 
ву галерију разнообразности људског лика. Ту су испо- 
љене склоности уметника за тражењем различитих људ- 
ских карактера. Физиономије су час благе или намрго- 
ђене, час сурове или смирене, медитативне и забринуте. 
Свака има снажан индивидуални карактер портрета. Сву 
ову изобилну реалистичку експресију и особеност физио- 
номија сликар је вешто уклопио у одговарајуће акције, 
сликајући одређене јеванђеоске догађаје. Он је, скоро 
истом снагом, уносио драматичност у сцене Христових 
страдања као и у сцене где је драматичност споредан 
елеменат. Ово довољно видљиво показује композиција 


УІ 


і 


Сретења, Koja је пандан Оплакивању -- где њену мирну, 
нимало драматичну тему, оживљава један драматичан 
детаљ: уплашени мали Христ у наручју Богородице. Али 
се и овде реалним осећањима супроставља апстрактна 
византијска формула теолошке догматичности, јер се ма- 
лом Христу-детету, као божанству, може дати и разум 
одраслог човека, који ће људским осећањима реаговати 
на пророчанство старог Симеона о трагичној судбини која 
му претстоји. 

Посебан проблем нереских фресака, коме је наука у 
последње време посветила већу пажњу, јесте питање по- 
рекла и броја уметника. У сагласности са средњовековном 
праксом, сликарским радовима свакако је руководио један 
главни мајстор, шеф сликарске тајфе. Његовом заслугом, 
у декорацији Нереза влада опште јединство ликовне кон- 
цепције. Међутим, према различитим сликарским руко- 
писима, са индивидуалним цртачким карактеристикама. 
може се претпоставити да су нереске фреске стварала два 
до три увежбана мајстора. О броју уметника и помоћника 
наука ће дати прецизнији одговор, свакако након дубљих 
студија сликарских рукописа, јер ово питање досада није 
детаљно проучавано. У односу на порекло уметника, да- 
нас се оправдано мисли да је оснивач Нереза, принц 
Алексије, позвао главног мајстора, а можда и неког по- 
моћника, из Цариграда. У основи, разрешење овог питања 
није ни толико битно, пошто се њиме не би могло много 
додати ни одузети историјском или уметничком значењу 
нереског сликарства. Многим великим делима није сс 
смањила вредност због тога што су то дела анонимних 
стваралаца, поготову ако су та дела епохална и ако при- 
падају целом човечанству. Такав је случај и са фрескама 
Нереза. Не зна се ко је био њихов стваралац, али у свет- 
ској историји уметности он има своје име: велики нерески 
мајстор. 

УМЕТНИЧКИ СПОМЕНИЦИ У ЈУГОСЛАВИЈИ 


Изашло: 
СВЕТА СОФИТА У ОХРИДУ 
КУРБИНОВО 
МИЛЕШЕВА 


ЦРКВА СВЕТИХ АПОСТОЛА У ПЕЋКОЈ 
ПАТРИЈАРШИЈИ 


СОПОЋАНИ 
АРИЉЕ 
СВЕТИ КЛИМЕНТ 
КРАЉЕВА ЦРКВА У СТУДЕНИЦИ 


ЦРКВА СВЕТОГ ДИМИТРИЈА У ПЕЋКОЈ 
ПАТРИЈАРШИЈИ 


ДЕЧАНИ 
РАВАНИЦА 
КАЛЕНИЋ 
РЕСАВА 
хопово 
БОЂАНИ 
КРУШЕДОЛ 
СТАРИ СРПСКИ ДРВОРЕЗ 


У припреми: 
СТАРИ СРПСКИ ПОРТРЕТ 
БОГОРОДИЦА СТУДЕНИЧКА 
БОГОРОДИЦА ПЕЋКА 


ИЗДАВАЧКИ ЗАВОД „ЈУГОСЛАВИЈА“, Београд, Немањина 34 


س س 


НЕРЕЗИ 

1 Црква св. Пантелејмона у Нерезима 

2 Свети Пантелејмон 

3 Свети Пантелејмон 

4 Богородица, конха северне апсиде 

5 Рођење Богородице 

6 Рођење Богородице, детаљ 

7 Рођење Богородице, детаљ 

8 Рођење Богородице, детаљ 

9 Рођење Богородице, детаљ 

10 Увођење Богородице у храм, детаљ 

11 Увођење Богородице у храм, детаљ 

12 Јужни зид цркве: Сретење и фигуре светитеља 
13 Сретење, детаљ 

14 Сретење, детаљ: пророчица Ана и Богородица са Христом 
15 Сретење, детаљ: Симеон Богопримац и Јосиф 
16 Сретење, детаљ: Богородица са Христом 

17 Сретење, детаљ: Симеон Богопримац 

18 Преображење, детаљ: апостол Петар 

19 Преображење, детаљ: Мојсије 

20 Преображење, детаљ: апостол Јован 

21 Преображење, детаљ: апостол Јаков 

22 Васкрсење Лазарево 

23 Васкрсење Лазарево, детаљ 

24 Васкрсење Лазарево, детаљ 


25 
26 
27 
28 
29 
30 
31 
32 
33 
34 


کے ک۔ کے ہے ځا BESS‏ 


46 
47 
48 


НЕРЕЗИ 


Васкрсење Лазарево, детаљ: Лазар 
Улазак у Јерусалим 

Улазак у Јерусалим, детаљ 
Улазак у Јерусалим, детаљ 
Улазак у Јерусалим, детаљ 
Причешће апостола хлебом 
Причешће апостола вином 
Причешће апостола, детаљ 
Причешће апостола, детаљ 
Скидање с крста 7 

Северни зид цркве: Оплакиване и фигуре светитеља 
Оплакивање, детаљ 

Оплакивање, детаљ 

Оплакивање, детаљ 

Оплакивање, детаљ 

Свети ратници, на јужном зиду 
Свети ратници, на северном зиду 
Два светитеља 

Свети Никола 

Три светитеља, на западном зиду 
Два светитеља, на северном зиду 
Светитељ, на јужном зиду 

Сцена из живота св. Пантелејмона 
Сцена из живота св. Пантелејмона 


